Lucian Romașcanu, purtătorul de cuvânt al PSD, a declarat joi, pentru B1 TV, că persoana care va ocupa prima poziție în lista de candidați comuni PSD-PNL la europarlamentare va fi aleasă în urma unei discuții între președinții celor două partide, Marcel Ciolacu și Nicolae Ciucă.
Declarația a fost făcută în cadrul Știrilor B1 TV, prezentate de Irina Petraru, în contextul în care Ramona Chiriac, fosta șefă a Reprezentanței Comisiei Europene la București, s-a retras din fruntea listei de candidați PSD-PNL la europarlamentare. Romașcanu a susținut că locul ei va fi luat de unul dintre politicienii de pe listă, ideea unei femei independente în fruntea candidaților fiind "depășită".
Purtătorul de cuvânt al PSD a susținut întâi că nu este adevărat că motivul retragerii Ramonei Chiriac ar avea de-a face cu vreo înscriere în vreun partid. Motivele sunt strict personale, după cum a afirmat chiar ea, a punctat Romașcanu.
"Legat de cine e în capul listei pentru europarlamentare, asta va fi o discuție între dl Ciucă și dl Ciolacu. Pe lista PSD, dl Tudose e pe primul loc. Cineva va trebui să fie pe primul loc. Acum, care-s criteriile după care se va face această alegere, în niciun caz nu se trage la sorți, bețe lungi sau scurte. O să fie o discuție cine e cel mai potrivit pentru această poziție și acela va fi", a mai spus Lucian Romașcanu.
Întrebat dacă PSD și PNL mai iau în calcul să pună un independent în fruntea listei, așa cum deciseseră inițial, el a răspuns: "E depășită discuția, ambele liste au fost votate de Consiliile Politice Naționale ale celor două partide, deci discuția s-a închis. Ar fi fost frumos să avem o doamnă independentă de calibrul doamnei Ramona Chiriac. Dânsa, din motive persoane, a decis să se retragă, deci mergem mai departe cu candidații pur politici din ambele partide".
Romașcanu a mai spus că "în niciun caz nu cred că va fi dna (Maria) Grapini pe primul loc" și că "e o opțiune ca dna Grapini să fie pe listă, dar nu e o decizie luată în acest moment".